laion/Wikipedia-Exotic huggingface dataset:
זאקופנה

זאקופנה (פולנית: Zakopane, ‏האזנה‏Ⓘ‏) היא עיירת נופש וסקי בדרום פולין, ובה בין היתר שוק גדול ופארק שעשועים. העיירה ממוקמת בין הרים ומציעה מגוון אטרקציות תיירותיות ונוף פסטורלי. היא ממוקמת בגובה של יותר מ-800 מטר מעל פני הים, והיא העיר הגבוהה ביותר בפולין. זאקופנה שוכנת בדרום פולין, כ-100 ק"מ דרומית לעיר קרקוב. היא שוכנת בעמק גדול בין הרי טאטרה ובין הר גובאובקה, אשר יוצרים גבול טבעי בין פולין לסלובקיה. התיעוד המוקדם ביותר של זאקופנה מתוארך למאה ה-17. ההיסטוריה של זאקופנה קשורה להתפתחות תעשיות הכרייה והמטלורגיה באזור. במהלך המאה ה-19 העיר הייתה המרכז הגדול ביותר למטלורגיה בגליציה. במהלך השנים, היגרו אליה עוד ועוד אנשים בשל אקלימה שנחשב טוב לבריאות, והיא הייתה מכפר קטן לעיירה בת כ-3,000 תושבים (נכון לשנת 1889). שירות הרכבות לעיר החל ב-1 באוקטובר 1889. בשנת 1929 כבר היו בזאקופנה 15,000 תושבים, ובשנת 1939 יותר מ-20,000. במרץ 1940, נציגים של הנ.ק.ו.ד. הסובייטי והגסטאפו הגרמני נפגשו בעיר למשך שבוע כדי לקבוע את גבולותיה של פולין הכבושה. במהלך מלחמת העולם השנייה שימשה זאקופנה מרכז חשוב מבחינתה של המחתרת הפולנית. זאת, בשל היותה נקודת היערכות בין פולין להונגריה. לאחר מלחמת העולם השנייה ידעה זאקופנה תנופת פיתוח. מלונות חדשים ומקומות אירוח שונים נבנו בה, והתקיימו בה אירועי ספורט ותרבות, ובכללם פסטיבלי סרטים. בזכות קרבתה לגבול והנוף ההררי, זאקופנה הייתה תחנה חשובה בנתיב הבריחה. כלכלת זאקופנה נשענת ברובה על תעשיית התיירות. מדי שנה פוקדים אותה כ-3 מיליון תיירים מכל רחבי העולם אשר באים ליהנות מבתי ההבראה, אזורי הסקי, מסלולי ההליכה ותחרויות הספורט בחורף. יש בה שפע של בתי מלון, אכסניות וחדרי אירוח. עוד יש בעיר שוק גדול לדברי מאכל, בגדים, השכרת ציוד גלישה ושלל מזכרות. לצד זאת אפשר לבקר בפארק הלאומי טטרה או לעלות ברכבל לפסגת הר גובאובקה ולצפות בנוף המדהים של ההרים ושל העיר. גבינת רדיקולקה הוא מאכל מקומי נפוץ. מזאקופנה יוצאים מדי יום אוטובוסים לקרקוב, ללובלין, לאושווינצ'ים ולוורשה, ופעם ביום לפז'מישל ולסאנוק. כמה אוטובוסים בשבוע יוצאים מהעיר לבודפשט שבהונגריה (במרחק תשע שעות נסיעה). מתחנת הרכבת בעיר יוצאות רכבות לקרקוב, לצ'נסטוחובה, לגדיניה, ללובלין, ללודז', לפוזנאן ולוורשה. שדות התעופה המרכזיים הקרובים הם בקרקוב-פולין (כ-100 ק"מ צפונית), ובפופרד-סלובקיה (כ-70 ק"מ דרומית). פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. לאחר מלחמת העולם השנייה פעל בעיר בית יתומים לילדים יהודים ניצולי השואה. מאז שנת 2022 פועל בה בימי חופשת הקיץ מלון כשר, Zakopane Kosher. לזאקופנה 5 ערים תאומות והן: גרמניה סייגן, גרמניה (מ־1989). צרפת דייה-דה-ווז', צרפת (מ־1990). סלובקיה פופרד, סלובקיה (מ־1993). פולין סופוט, פולין (מ־1993). אוקראינה סטרי, אוקראינה (מ־2004). Aerial view of Zakopane Zakopane at night Zakopane - view from Gubałówka Hill (Tatra mountains in the background) Wielka Krokiew ski jumping hill Zakopane - Gubałówka Hill ski run Zakopane - Gubałówka Hill: a nursery ski run Polana Szymoszkowa ski lift Katyń Memorial in Peksów Brzyzek Cemetery Traditional wooden shrine Traditional oscypek cheese Zakopane, mountain massif Giewont (1938) אתר האינטרנט הרשמי של זאקופנה "זאקופנה", באתר השטעטל הווירטואלי "זאקופנה", באתר JewishGen (באנגלית) זאקופנה, באתר אנציקלופדיה בריטניקה (באנגלית) תערוכה על בתי ילדים לאחר השואה, באתר יד ושם אתר 'zakopane kosher'
מורגן ספרלוק

מורגן ולנטיין ספרלוק (באנגלית: Morgan Valentine Spurlock; ‏7 בנובמבר 1970 – 23 במאי 2024) היה יוצר סרטים תיעודיים אמריקאי, הומוריסטן, מפיק טלוויזיה, תסריטאי ועיתונאי, הידוע בעיקר בשל סרטו "לאכול בגדול". ב-1999 הועלה מחזה שכתב בשם "The Phoenix". ב-2002 יצר את הסדרה "I Bet You Will" ששודרה באינטרנט, במהלכה אנשים מצולמים עושים דברים מגעילים או מביכים תמורת כסף. מאוחר יותר הסדרה נקנתה ושודרה על ידי ה-MTV. ב-2004 יצא הסרט "לאכול בגדול", סרט תיעודי המתעד את ספרלוק בוחן אילו שינויים יחולל חודש של אכילת מזון מהיר ברשת "מקדונלד'ס" בגופו ובחייו. הסרט היה מועמד לפרס האקדמיה לקולנוע בארצות הברית וזכה במספר פרסים לסרטים תיעודיים. לפי טענות שונות, הסרט היה אחד הגורמים להוספתם ולהדגשתם של פריטים בריאים יותר ברשת "מקדונלד'ס". ב-2008 הוציא את הסרט "?Where in the World Is Osama Bin Laden" ("איפה בעולם נמצא אוסאמה בן לאדן?"). במהלך הסרט הוא חוקר את המלחמה בטרור משני צדדיה ומנסה לאתר את אוסאמה בן לאדן. נפטר ב-23 במאי 2024 בביתו בניו-יורק, כתוצאה מסיבוכים של מחלת הסרטן. מדיה וקבצים בנושא מורגן ספרלוק בוויקישיתוף אתר האינטרנט הרשמי של מורגן ספרלוק (באנגלית) מורגן ספרלוק, ברשת החברתית פייסבוק מורגן ספרלוק, ברשת החברתית אקס (טוויטר) מורגן ספרלוק, ברשת החברתית אינסטגרם מורגן ספרלוק, ברשת החברתית LinkedIn מורגן ספרלוק, במסד הנתונים הקולנועיים IMDb (באנגלית) מורגן ספרלוק, באתר AllMovie (באנגלית) מורגן ספרלוק, באתר Box Office Mojo (באנגלית) מורגן ספרלוק, במסד הנתונים הקולנועיים KinoPoisk (ברוסית) מורגן ספרלוק, באתר MusicBrainz (באנגלית) מורגן ספרלוק, באתר Discogs (באנגלית) רותה קופפר, החיים עצמם | יוצר הדוקו שסולד מריאליטי והביא את "מחוברים" לארצות הברית, באתר הארץ, 12 במרץ 2015 ynet, יוצר הדוקו מורגן ספרלוק ("לאכול בגדול") הלך לעולמו בגיל 53, באתר ynet, 24 במאי 2024 Super Size Me director Morgan Spurlock dies aged 53 באתר הגארדיאן Morgan Spurlock, 'Super Size Me' Director, Dead at 53 from Cancer, TMZ, ‏2024-05-24 (באנגלית) ערך זה הוא קצרמר בנושא תקשורת. אתם מוזמנים לתרום לוויקיפדיה ולהרחיב אותו.
טאקאשי סאקאי

יפן זהו שם יפני; שם המשפחה הוא סאקאי. טאקאשי סאקאי (ביפנית: 酒井 隆‏; 18 באוקטובר 1887 - 30 בספטמבר 1946) היה גנרל בצבא היפני הקיסרי במהלך מלחמת העולם השנייה והשתתף בכיבוש הונג קונג בשלהי שנת 1941, ולאחר מכן כיהן כמושל המושבה בפועל. סאקאי נולד באזור הירושימה שביפן והתחנך בבתי ספר צבאיים בקובה ובאוסקה. בשנת 1908 סיים את לימודיו באקדמיה הצבאית הקיסרית, והצטרף לגדוד הרגלים ה-28. בשנת 1924 קודם לדרגת מייג'ור, ובשנת 1928 לדרגת קולונל משנה (lieutenant colonel). באותה שנה הוצב בג'ינאן שבמחוז שאנדונג בסין וככל הנראה היה אחראי לרצח חיילי הקוומינטנג ב-4 במאי 1928. בשנת 1932 עבר לשרת בטיינג'ין. בשנת 1932 קודם לדרגת קולונל ופיקד על היחידה החמישית של חיל המודיעין הקיסרי היפני, תפקיד בו נשא עד שנת 1934. בין השנים 1934–1935 היה מפקד הצבא היפני בסין. בשנת 1936 מונה למפקד גדוד חיל הרגלים ה-23. בשנת 1937 הועלה לדרגת מייג'ור גנרל, ומונה לתפקיד רגימנט חיל הרגלים ה-28. בין השנים 1939–1940 פיקד על צבא הכיבוש היפני במונגוליה. בשנת 1940 שב ליפן וכיהן כמפקד המשמר הקיסרי למשך זמן קצר. בנובמבר 1941 הוצב בגואנגג'ואו ופיקד על הארמייה ה-23 של יפן. זמן לאחר שקיבל את הפיקוד, קיבל פקודה לכבוש את הונג קונג בתוך 10 ימים. ב-8 בדצמבר 1941, שעות ספורות לאחר המתקפה על פרל הארבור, הורה סאקאי לראש המטה שלו, טדאמיצ'י קוריבאישי לכבוש את הונג קונג. בשל סירובו של מושל הונג קונג מארק איצ'יסון יאנג להיכנע, ובשל תעוזת הכוחות הבריטיים במושבה, נאלץ סאקאי לבקש ארכה לסיום המשימה. יאנג נכנע לבסוף ביום חג המולד, 25 בדצמבר 1941, לאחר 18 ימי לחימה. כעסו של סאקאי על העיכוב בכיבוש המושבה הביאה ליחסו הרע כלפי האוכלוסייה הכבושה. סאקאי כיהן כמושל הונג קונג בפועל עד 20 בפברואר 1942. לאחר תום כהונתו שב ליפן, ופרש מהצבא בשנת 1943. בתום מלחמת העולם השנייה הורשע סאקאי בפשעי מלחמה בבית הדין הסיני הצבאי לפשעי מלחמה בנאנג'ינג ב-27 באוגוסט 1946, והוצא להורג על ידי כיתת יורים ב-30 באוגוסט. מדיה וקבצים בנושא טאקאשי סאקאי בוויקישיתוף קורות חיים האנציקלופדיה של הלוחמה באוקיינוס השקט במלחמת העולם השנייה תיאור משפטו ופרוטוקולי משפטו של סאקאי
יאמאגטה (מחוז)

מחוז יאמאגטה (ביפנית: 山形県; בתעתיק לטיני: Yamagata-ken) הוא מחוז ביפן הנמצא בחבל טוהוקו שבאי הונשו. עיר הבירה של מחוז יאמאגטה היא יאמאגטה. אוכלוסייתו של המחוז כמיליון ומאה אלף בני אדם. מחוז יאמאגטה נמצא בדרום מערב חבל טוהוקו לחוף ים יפן. הוא גובל בדרום במחוזות ניאיגטה ופוקושימה, במזרח במחוז מיאגי ובצפון במחוז אקיטה. כל גבולותיו הם הרריים ומרבית האוכלוסייה מתרכזת במרכז המישורי. היגאשין (46,138) קמינויאמה (34,784) מורהיאמה (27,380) נאגאי (29,959) נניו (34,405) אובנזאווה (19,618) סגה (43,233) סאקאטה (116,883 תושבים. הסרט פרידות צולם בעיר) שיניג'ו (39,535) טנדו (63,483) צורוקה (139,148 תושבים - העיר השנייה בגודלה במחוז) יאמאגטה (255,304 תושבים - בירת המחוז והעיר הגדולה שלו) יונזאווה (91,704) נפת אקומי נפת היגאשימוראיאמה נפת היגאשיאוקיטמה נפת היגאשיטאגאווה נפת קיטאמורהיאמה נפת מוגאמי נפת נישימורהיאמה נפת נישיאוקיטמה האקלים במחוז יאמאגטה מאופיין בקיץ ארוך חם ולח ובחורף ארוך ומושלג. האביב והסתיו קצרים יבשים ושטופי שמש, האביב מתאפיין בקרירות והסתיו בחמימות. באזורים המיושבים הטמפרטורה כמעט ואינה יורדת מתחת ל-10°C- ובחודשים יולי אוגוסט בדרך כלל עולה מעל 30°C. בין החודשים אוגוסט ואוקטובר עוברים כשני טייפונים בשנה. בחורף יורד שלג בכמויות גבוהות בעיקר במקומות הגבוהים ולחוף ים יפן (סאקאטה) שלג מתון ובעיקר גשם. כמות השלג היורדת בשנה בהרים המרכזיים סביב הר גאסאן מגיעה ל-3000 ס"מ ולגובה של 8 מטר. פגודה גויונטו שבהר האגורו מקדש יאמאדרה פסטיבל הנגסה גינזאן אונסן מדיה וקבצים בנושא יאמאגטה בוויקישיתוף אתר האינטרנט הרשמי של יאמאגטה (ביפנית) יאמאגטה, באתר אנציקלופדיה בריטניקה (באנגלית)
Urban Dictionary

Urban Dictionary (בתרגום חופשי: "המילון האורבני") הוא מילון מקוון של סלנג בשפה האנגלית. נכון ל-2 במרץ 2013 באתר כ-7 מיליון ערכים. הוספת הערכים ועריכתם מתבצעת על ידי מתנדבים, והמשתמשים הם שמדרגים אותם. האתר הוקם בשנת 1999 על ידי אהרון פקהאם בעת שהיה סטודנט למדעי המחשב בקליפורניה, ומאז הפך לאחד מהאתרים הפופולריים ברשת האינטרנט. בשנת 2008 הוקם אתר ישראלי בשם דורבנות, שנוצר בהשראת Urban Dictionary. המילים במילון הזה הן מילות סלנג, תחדישים ניבים ושמות בשפות רבות, שלרוב לא מופיעות במילונים. לרוב המילים יש פירוש מילוני ודוגמאות. רוב הערכים במילון האורבני הם מיניים, גסים, גזעניים, הומופוביים וכדומה. לחלק מהמילים יש הבט מיני, שזה לפעמים מצחיק או סרקסטי. בחלק מהערכים ישנן תמונות, אבל לא ניתן להעלות אותן לאתר בקלות. הערכים שצוינו למעלה, מותרים באתר כל עוד מטרתם הייתה רק לתת הסבר לערך ולא לפגוע באנשים. אך עם זאת, יש ערכים שאסורים באתר שהם: מידע אישי על אנשים (אלא אם כן ניתן אישור) ספאמים למיניהם פרסומות ערכים בנושא אלימות, במיוחד אלימות מינית תכנים של שנאה, בריונות ותכנים פוגעניים לפני שנוצר ערך חדש, הוא צריך לעבור שני שלבי בקרת איכות וסדר., שהם: באתר ישנם מנהלים, שהם מתנדבים. כשנוצר ערך חדש, הוא לא עולה מיד, הוא צריך קודם כל לעבור בדיקה, שבה בודקים אם הוא עובר על חוקי האתר. לאחר מכן, אם הערך אינו עובר על חוקי האתר, כל המשתמשים יכולים לדרג את הערך, כערך טוב או כערך רע. ניתן גם לסמן ערך כ"דגל אדום" ולדווח עליו אם במקרה אחד המנהלים עשה טעות ולא בדק אותו. בעקבות טבח 7 באוקטובר ומלחמת חרבות ברזל, העלו גולשים אנטי-ישראליים את הפועל "israeled" כמתאר נישול. בנוסף, תחת הערך Israel מוצגות באתר נאצות כלפי מדינת ישראל. אתר האינטרנט הרשמי של Urban Dictionary (באנגלית) Urban Dictionary, ברשת החברתית פייסבוק Urban Dictionary, ברשת החברתית אקס (טוויטר) Urban Dictionary, הבלוג הרשמי Urban Dictionary האתר הרשמי Aaron Peckham Q&A From abandonware to Zelda מה זה – מילון סלנג מצחיק, הגרסה המקבילה של URBAN DICTIONARY בעברית, מכיל שלל ערכי סלנג. Israeled, Urban Dictionary israel, Urban Dictionary ערך זה הוא קצרמר בנושא בלשנות. אתם מוזמנים לתרום לוויקיפדיה ולהרחיב אותו.
האמת על האלוהים

האמת על האלוהים הוא ספרו הראשון של ראל, מנהיג התנועה הראלית. הספר נכתב, לטענתו, אחרי שנלקח על ידי חוצן לכוכב מרוחק בגלקסיה. במהלך המסע המתואר פוגש ראל בהשקפות עולם חדשות, וכאשר מספר לו החוצן כי הוא-הוא האל המוזכר בכתבי הקודש, מתעוררים בו ספקות באמונתו בדתות המונותאיסטיות. מכאן מתחילה דרכו של ראל למסקנה כי האלים המתוארים בתנ"ך היו מדענים חוצנים, וכי הם יצרו את החיים על-פני כדור הארץ. הרעיון המרכזי בספרו של ראל מוכר מספרות פופולרית, ובעיקר כזו שנפוצה בשנות השישים והשבעים, כמו ספריו של הסופר והפסבדו-מדען אריך פון דניקן, שאף הוא גרס כי אלי המיתולוגיות הקדומות וסיפורי התיאוגניה יסודם במפגש עם חוצנים או במידע שהתקבל מהם. רעיונות דומים עומדים גם ביסוד דתות מודרניות אחרות, כמו הסיינטולוגיה. דחייתו של ראל ושל התנועה הראלית את התפישות התאיסטיות של הדתות המרכזיות, ועמידת התנועה על הרעיון כי "מה שאינו מוכח מדעית, אינו יכול להיות בסיס לאמונה" עוררה ביקורת, שגרסה כי בניגוד לתפישה זו, סיפורו של ראל התקבל כעיקר אמונה בתנועה הראלית, אף שאין תימוכין כלשהם לרעיון זה.[דרוש מקור] ב-13 בדצמבר 1973, חייו של כתב מגזין מרוצי מכוניות השתנו לחלוטין לאחר מפגש עם עב"מ בקלרמון-פראן, דרום צרפת. מתוך העב"מ יצא יצור המצהיר כי "האלוהים" מהתנ"ך הם למעשה יצורים מחוץ לכדור הארץ שבראו את האדם וכל צורות החיים באמצעות הנדסה גנטית. היצור הכריז על התחלת עידן האפוקליפסה, שבו הקדמה מדעית תאשר את אמיתות המסר, ומינה את הכתב לשם חדש, ראל, עם משימה להפיץ את המסר ולהקים שגרירות ליד ירושלים. אתר התנועה הראלית (בעברית) אלי אשד‏, סקס, שיבוטים וחוצנים : התנועה הראלית בישראל, באתר "המולטי יקום של אלי אשד", 28 בינואר 2005
חבורת הקווטרניונים

חבורת הקווטרניונים היא חבורה לא אבלית מסדר 8. מקובל לסמן את החבורה Q8 או פשוט Q. ניתן להציג את החבורה כך: Q = ⟨ − 1 , i , j , k ∣ ( − 1 ) 2 = 1 , i 2 = j 2 = k 2 = i j k = − 1 ⟩ {\displaystyle Q=\langle -1,i,j,k\mid (-1)^{2}=1,\;i^{2}=j^{2}=k^{2}=ijk=-1\rangle \,\!} . זוהי הצגה נוחה, אך בזבזנית של Q. למעשה החבורה נוצרת גם על ידי שני איברים בלבד, וניתן להציגה כ- ⟨ x , y ∣ x 2 = y 2 , y − 1 x y = x − 1 ⟩ {\displaystyle \langle x,y\mid x^{2}=y^{2},y^{-1}xy=x^{-1}\rangle \,\!} . x, y הם כל שניים מבין i, j, k. את לוח הכפל של החבורה אפשר לקרוא מן הטבלה הבאה (כאשר שינוי הסימן של אחד הגורמים משנה גם את הסימן של המכפלה): חבורת הקווטרניונים עומדת בבסיס אלגברת הקווטרניונים של המילטון H {\displaystyle \mathbb {H} } . האחרונה היא אוסף הצירופים הליניאריים מעל הממשיים של איברי חבורת הקווטרניונים. כלומר: H = { a + i b + j c + k d ∣ a , b , c , d ∈ R } {\displaystyle \mathbb {H} =\{a+ib+jc+kd\mid a,b,c,d\in \mathbb {R} \}} . חבורת הקווטרניונים ניתנת להצגה ליניארית כתת חבורה של   S L 2 ( C ) {\displaystyle \ \mathrm {SL} _{2}(\mathbf {C} )} , החבורה הליניארית המיוחדת מסדר 2 מעל המרוכבים, הכוללת את איברי החבורה הליניארית הכללית   G L 2 ( C ) {\displaystyle \ \mathrm {GL} _{2}(\mathbf {C} )} שהדטרמיננטה שלהם היא 1: 1 ↦ ( 1 0 0 1 ) , i ↦ ( − 1 0 0 − − 1 ) , j ↦ ( 0 1 − 1 0 ) , k ↦ ( 0 − 1 − 1 0 ) {\displaystyle 1\mapsto {\begin{pmatrix}1&0\\0&1\end{pmatrix}},\quad i\mapsto {\begin{pmatrix}{\sqrt {-1}}&0\\0&-{\sqrt {-1}}\end{pmatrix}},\quad j\mapsto {\begin{pmatrix}0&1\\-1&0\end{pmatrix}},\quad k\mapsto {\begin{pmatrix}0&{\sqrt {-1}}\\{\sqrt {-1}}&0\end{pmatrix}}} הצגה נוספת של Q היא כתת-חבורה של   S L ( 2 , 3 ) {\displaystyle \ \mathrm {SL} (2,3)} , חבורת המטריצות 2×2 מעל השדה הסופי מסדר 3 (שאיבריו הם   − 1 , 0 , 1 {\displaystyle \ -1,0,1} ): 1 ↦ ( 1 0 0 1 ) , i ↦ ( 1 1 1 − 1 ) , j ↦ ( − 1 1 1 1 ) , k ↦ ( 0 − 1 1 0 ) {\displaystyle 1\mapsto {\begin{pmatrix}1&0\\0&1\end{pmatrix}},\quad i\mapsto {\begin{pmatrix}1&1\\1&-1\end{pmatrix}},\quad j\mapsto {\begin{pmatrix}-1&1\\1&1\end{pmatrix}},\quad k\mapsto {\begin{pmatrix}0&-1\\1&0\end{pmatrix}}} הצגה זו מראה ש-Q היא תת חבורה נורמלית מאינדקס 3 של   S L ( 2 , 3 ) {\displaystyle \ \mathrm {SL} (2,3)} (שהסדר שלה הוא 24). המרכז של החבורה הוא {1, −1}. חבורת המנה ביחס למרכז וחבורת האוטומורפיזמים הפנימיים של חבורת הקווטרניונים איזומורפיות לחבורת הארבעה של קליין. חבורת האוטומורפיזם הכללית איזומורפית לחבורה הסימטרית S4 וחבורת האוטומורפיזם החיצונית ל-S3. חבורה המילטונית היא חבורה לא אבלית, שכל תת-החבורות שלה הן נורמליות. כל חבורה המילטונית היא מכפלה של חבורת הקווטרניונים בחבורה אבלית שהיא מכפלת חבורת-2 אלמנטרית בחבורה מפותלת שכל אבריה מסדר אי-זוגי. (חבורה שהיא או אבלית או המילטונית נקראת לפעמים "חבורת דדקינד"). חבורת קווטרניונים מוכללת מדיה וקבצים בנושא חבורת הקווטרניונים בוויקישיתוף חבורת הקווטרניונים, באתר MathWorld (באנגלית)
Fark

Fark הוא אתר חדשות מבוסס תוכן גולשים, המאפשר לקהילת הגולשים להגיב ולדון בנושאים שעולים בו. באתר מדי יום מוצגים קישורים למספר ידיעות (בדרך כלל בסביבות ה-50) מאתרי אינטרנט שונים. לרוב האתר מתמקד בסיפורים מצחיקים, מעניינים ואיזוטריים. האתר נערך על ידי מתנדבים שלא בתשלום. האתר הוקם בשנת 1999 על ידי דרו קרטיס. קרטיס נהג לשלוח לחבריו מדי יום רשימה של כתבות מצחיקות שמצא באינטרנט וכאשר ראה שיש ביקוש רב לחומרים שלו החל בהקמת האתר. לפי השירות אלקסה, פארק הוא האתר ה-2,310 בפופולריות שלו באינטרנט. מדיה וקבצים בנושא Fark בוויקישיתוף אתר האינטרנט הרשמי של Fark (באנגלית)
סולומון ברק

סולומון בֶּרק (באנגלית: Solomon Burke;‏ 21 במרץ 1940 - 10 באוקטובר 2010) היה מטיף דת, זמר יוצר בתחומי מוזיקת נשמה, גוספל ורית'ם אנד בלוז אמריקאי. ברק כתב שירים רבים שהפכו ללהיטים בפי אחרים, בראשם השיר "Everybody Needs Somebody To Love" שהתפרסם בסרט האחים בלוז והשיר "Cry To Me" שהתפרסם בסרט ריקוד מושחת. למרות שלא היה זמר מפורסם עבור רוב האוכלוסייה, זכה להערכה רבה על ידי מוזיקאים שראו בו את אחד ממניחי היסוד למוזיקת הנשמה. המפיק ג'רי וקסלר אמר עליו שהוא "זמר הנשמה הגדול מכולם", שדרן רדיו הכתיר אותו ל"מלך הרוק-אנד-סול" (הלחם של רוקנרול ומוזיקת נשמה (סול)), כינוי שהפך לאחד החביבים עליו ועל מעריציו, כמו כן כונה "המלך סולומון" ובישוף מוזיקת הנשמה". בין האמנים שנקבו בשמו כהשראה נמנים אלביס קוסטלו, טום ווייטס, בוב דילן, ואן מוריסון, בריאן וילסון ועוד. בשנת 2002 יצא תקליטו זוכה פרס גראמי "Don't Give Up on Me", שנתן פרשנות לשיריהם. בשנת 2001 נבחר להיכל התהילה של הרוקנרול. בהופעותיו ובהקלטות נהג לעמוד מאחורי דוכן של מטיף בכנסייה וההופעות נערכו כעין דרשה ארוכה, חלקה מחורזת, מלווה בחטיבת קצב, אורגן המונד וכלי נשיפה ממתכת, שהטיפה לאהבה, לשלום ולראייה אופטימית של המציאות. במהלך ה"דרשה" שולבו שירים קצביים. בשנות חייו האחרונות, כאשר שקל כ-150 ק"ג וסבל מבעיות בריאות, נהג להופיע כשהוא ישוב על כורסא שעוצבה ככס מלכות. ברק נפטר מדום לב בנמל התעופה סכיפהול שבהולנד, לאחר טיסה מארצות הברית לקראת הופעה באמסטרדם. הוא הותיר 21 ילדים (ממספר נשים), 90 נכדים ו-19 נינים. בנוסף להיותו זמר ויוצר, היה ברק, שכבר בגיל 12 התפרסם כ"ילד הפלא המטיף" גם מטיף וארכיבישוף של כנסיית "בית האל לכל בני האדם" (The House of God For All People). מדיה וקבצים בנושא סולומון ברק בוויקישיתוף סולומון ברק, ברשת החברתית פייסבוק סולומון ברק, במסד הנתונים הקולנועיים IMDb (באנגלית) סולומון ברק, באתר ספוטיפיי סולומון ברק, באתר AllMusic (באנגלית) סולומון ברק, באתר MusicBrainz (באנגלית) סולומון ברק, באתר Discogs (באנגלית) סולומון ברק, באתר Songkick (באנגלית) סולומון ברק, באתר Genius סולומון ברק, באתר DNCI סולומון ברק, באתר בילבורד (באנגלית) עמוס הראל, גלריה, עכבר העיר אונליין, המלך סולומון, באתר הארץ, 12 באוקטובר 2010 סוכנויות הידיעות, הזמר סולומון ברק הלך לעולמו, באתר ynet, 10 באוקטובר 2010 הספד בהגרדיאן (באנגלית) ראיון ב"אינדפנדנט" (באנגלית) סולומון ברק, באתר אנציקלופדיה בריטניקה (באנגלית) סולומון ברק, באתר "Find a Grave" (באנגלית) ביוגרפיה באתר היכל התהילה של הרוקנרול העיר‏, ישיר לנו סולומון, באתר וואלה, 1 באפריל 2005
המוזיאון לאמנות ולהיסטוריה של היהדות

המוזיאון לאמנות ולהיסטוריה של היהדות (בצרפתית: Musée d'Art et d'Histoire du Judaïsme) הוא מוזיאון יהודי הממוקד ביהדות צרפת, השוכן ברובע המארה במרכז פריז. בשנת 1986 ייעד ז'אק שיראק, אז ראש עיריית פריז, מבנה ששימש בעבר כבית אחוזה פרטי מפואר, אוטל דה סנט אניין (Hôtel de Saint-Aignan) לטובת מוזיאון שיוקדש ליהדות צרפת. בעיר פעל משנת 1948 מוזיאון לאמנות יהודית אשר העביר רבים מהאוספים שלו למוזיאון החדש. בשנת 1998, לאחר סיום העבודות שהחלו כחמש שנים קודם לכן, נחנך המוזיאון. במוזיאון מוצגים פריטים מההיסטוריה היהודית בצרפת ובאזורים קרובים באירופה, מימי הביניים ועד לשואה והקמת מדינת ישראל. להציג את אלפיים שנות חייהן של הקהילות היהודיות בצרפת. לשמר, לתעד, ללמד ולהפיץ יצירות הקשורות לאמנות ולהיסטוריה של היהודים. לעצב וליישם פעולות חינוכיות להכרת תרבויות יהודיות. לתצוגת המוזיאון שלושה מקורות עיקריים: אוסף היודאיקה של שטראוס-רוטשילד, אוספים שהועברו מהמוזיאון לאמנות יהודית בפריז לאחר סגירתו בשנת 1998 וכ-3,000 פריטים מגנזכו של אלפרד דרייפוס. כתוצאה מכך קיימת במוזיאון התמקדות מיוחדת בפרשת דרייפוס. במוזיאון מוצגות יצירות של אמנים יהודים חשובים, בהם: מארק שאגאל, אמדאו מודיליאני וחיים סוטין. בשנת 2011 אירח המוזיאון תערוכה של מארק שאגאל. ספרייה עם 20 אלף מסמכים ולמעלה מ-3,000 פריטים אורקוליים. כמו כן, חנות ספרים על יהדות בתחומי האומנות, ההיסטוריה, הספרות, התרבות והפילוסופיה, ואולם הרצאות של כ-200 מקומות. המוזיאון פתוח מדי יום, פרט לשבת. המוזיאון שוכן ב-rue du Temple מספר 71, לא רחוק ממרכז פומפידו. מוזיאון השואה (פריז) אתר האינטרנט הרשמי של המוזיאון לאומנות ולהיסטוריה של היהדות, באתר Musée d'Art et d'Histoire du Judaïsme (בצרפתית) L’affaire Dreyfus. Engagement et propagande, Musée d'Art et d'Histoire du Judaïsme, ‏2017-08-17 (בצרפתית) קתרין לה נבה, כריסטופר פיטס, ניקולה וויליאמס, פאריז המדריך הממוקד, נתניה: שטיינהרט-שרב, 2013, עמ' 148 מדיה וקבצים בנושא המוזיאון לאמנות ולהיסטוריה של היהדות בוויקישיתוף אתר האינטרנט הרשמי של המוזיאון לאמנות ולהיסטוריה של היהדות (בצרפתית ובאנגלית) המוזיאון לאמנות ולהיסטוריה של היהדות, ברשת החברתית פייסבוק המוזיאון לאמנות ולהיסטוריה של היהדות, ברשת החברתית אקס (טוויטר) המוזיאון לאמנות ולהיסטוריה של היהדות, ברשת החברתית אינסטגרם המוזיאון לאמנות ולהיסטוריה של היהדות, סרטונים בערוץ היוטיוב ערך זה הוא קצרמר בנושא מוזיאונים ובנושא פריז. אתם מוזמנים לתרום לוויקיפדיה ולהרחיב אותו.
מאסאיצ'י נימי

מאסאיצ'י נימי או מאסאיצ'י ניאימי (ביפנית: 新見 政一 - נימי מאסאיצ'י; 4 בפברואר 1887 - 2 באפריל 1993) היה אדמירל בצי הקיסרי היפני במהלך מלחמת העולם השנייה, והשתתף בכיבוש הונג קונג. נימי נולד בהירושימה והיה בנה השני של משפחת חקלאים אשר גידלה סויה. הוא סיים את לימודיו במחזור ה-36 של האקדמיה הימית הקיסרית בשנת 1908, ושירת על משחתת של הצי הקיסרי היפני. בשנת 1910 למד בבית הספר לארטילריה ימית, ובתום לימודיו שב לשרת על משחתת. בשנת 1914 קיבל דרגת סגן, ובשנת 1917 שב למכללת המלחמה של הצי של יפן והתמחה בארטילריה ימית. בשנת 1919 שב לשרת כקצין ארטילריה ראשי על משחתת, וב-1923 נשלח לבריטניה כנספח הימייה בשגרירות יפן, וכיהן בתפקיד עד 1925. עם שובו ליפן שב לשרת על משחתת יפנית, ומונה לדרגת רב חובל בשנת 1929. ב-1 באפריל 1931 החל לפקד על המשחתת היפנית "אוי" ולאחר מכן פיקד על המשחתות ה"יאקומו" וה"מאיה". ב-15 בנובמבר 1935 מונה לדרגת אדמירל וב-1937 ליווה את הנסיך צ'יצ'יבו לבריטניה לטקסי הכתרת המלך ג'ורג' השישי, ולאחר מכן לביקור בצרפת, בגרמניה ובארצות הברית. ב-15 בנובמבר 1939 מונה למפקד הצי הקיסרי היפני. ב-4 באפריל 1941 פיקד על צי הפלישה לסין וסייע בכיבוש הונג קונג, תוך שהוא מפקד על המצור הימי על המושבה. לאחר כיבוש המושבה פיקד בפועל על שטחי המים של המושבה (בעוד שטאקאשי סאקאי פיקד על המושבה). במרץ 1943 פרש מתפקידו הצבאי. קורות חיים שם יפני - נימי הוא שם המשפחה, אולם ביפנית שם המשפחה נכתב בראשית השם
1913 ברוסיה

1913 ברוסיה הייתה שנה ה-300 מתחילת שליטת שושלת רומנוב במדינה. הצאר: ניקולאי השני ראש הממשלה ולדימיר קוקובצוב 19 בינואר – ולדימיר לנין פועל להחלפת כל מערכת העורכים של עיתון פראבדה. 26 בפברואר – הכרזה על חנינה כללית, המפלגות מקבלות אישור לפעול באופן חופשי. מרץ - חגיגות ציון 300 שנים לשליטת שושלת רומנוב מרץ - "התוכנית הגדולה" - תוכנית רחבה לחיזוק בצבא הוצג מפני הדומה. דיונים על התוכנית נמשכים עד ליוני 1914. 13 במאי – טיסה ראשונה של מטוס בעל 4 מנועים שנבנה על ידי איגור סיקורסקי 5 במאי – הסכם בין רוסיה לבין סין. סין מכירה באוטונומיה של מונגוליה 10 במאי – טיסה ראשונה של מטוס שנבה על ידי איגור סיקורסקי, מטוס בעל 4 מנועים הראשון בעולם. 16 במאי – רק שנה לאחר רצח שובתים במכרז זהב באזור לנה דומה פתחה את הדיונים בנושא. אוקטובר - פיצול בנציגות בדומה בין הבולשביקים לבין המנשביקים. 10 בנובמבר – סיום משפט בייליס 26 בנובמבר – איסור על ארגון אספות ציבוריות שמנוהלות בשפה הפולנית. רוסיה מאיצה את התוכנית לחידוש הצי. חלקה של רוסיה בסחר הנפט העולמי ירד מ-31% בשנת 1904 ל-9% בשנת 1913. שליטי אזור טובה ביקשו לעבור לפרוטקטורט של האימפריה הרוסית 24 בפברואר – עמנואל קזקביץ', סופר סובייטי, (נפטר ב-1962) 2 במרץ – גאורגי פליורוב, פיזיקאי סובייטי (נפטר ב-1990) 6 במרץ – אלכסנדר פוקרישקין, מגדולי טייסי קרב של ברית המועצות (נפטר ב-1985) 13 במרץ – סרגיי מיכאלקוב, משורר סובייטי, (נפטר ב-2009) 28 במאי – טיכון כרניקוב, מלחין סובייטי, (נפטר ב-2007) 26 באוגוסט – אלכסנדר צ'אקובסקי, סופר סובייטי, (נפטר ב-1994) 2 בספטמבר – ישראל גלפנד, מתמטיקאי סובייטי ממוצא יהודי, (נפטר ב-2009) 7 בנובמבר – מיכאיל סולומנצב, מדינאי סובייטי (נפטר ב-2008) 1 באוגוסט – לסיה אוקראינקה - סופרת ממוצא אוקראיני (נולדה ב-1871)
פלוגלהורן

פלוגלהורן (Flugelhorn; בעברית: קַרְנוֹן) הוא כלי נשיפה ממתכת. יש הטוענים שהוא משתייך למשפחת הסקסהורן (אנ') שפיתח אדולף סאקס, ממציא הסקסופון. לעומת זאת, היסטוריונים אחרים טוענים שהוא משתייך למשפחת הביוגלים עם שסתומים, כמו החצוצרה. הפלוגלהורן נבנה באותו גובה צליל בסי במול (Bb) כמו החצוצרה והקורנט. בדרך כלל יש לו שלושה שסתומים ישרים ואותו אצבוע כמו בשאר כלי המתכת. פלוגלהורן עם ארבעה שסתומים ופלוגלהורן עם שסתומים מעוגלים קיימים גם כן, אך הם פחות נפוצים. נגני חצוצרה ונגני קורנט יכולים לנגן על הפלוגלהורן ללא קושי מיוחד, הודות לדמיון ביניהם. מנגנים בו בעזרת פייה עמוקה ומשולשת יותר מהפייה של החצוצרה והקורנט, אך לא עמוקה ומשולשת כשל קרן היער. הטון של הפלוגלהורן רחב ולעיתים נחשב למסתורי וחשוך. יש לו אותו טווח צלילים כמו לקורנט אך יותר קשה לשלוט בצלילים הגבוהים בו. בפלוגלהורן משתמשים בדרך כלל כדי להוסיף רכוּת ושקיפוּת ליצירה, ולעיתים רחוקות כדי להוסיף אגרסיביות ובהירות. משתמשים בו בעיקר בג'אז ובתזמורת כלי מתכת (אנ'), ולעיתים אף בתזמורת סימפונית. פלוגלהורן, באתר אנציקלופדיה בריטניקה (באנגלית)